16.11.2022
ET
Euroopa Liidu Teataja
C 435/9
(16)
Laenuna antavat abi, sealhulgas laenu kujul riskifinantseerimismeetmena antavat vähese tähtsusega abi tuleks käsitada läbipaistva vähese tähtsusega abina, kui brutotoetusekvivalent on arvutatud vastavalt toetuse andmise ajal kehtinud turuintressimääradele.
Lühiajaliste väikelaenude käsitlemise lihtsustamiseks tuleks käesoleva määrusega ette näha selged eeskirjad, mida on lihtne kohaldada ja milles võetakse arvesse nii laenu suurust kui ka kestust.
Laene, mille tagatis katab vähemalt 50 % laenust ja mis ei ületa 1 375 000 eurot viieks aastaks või 687 500 eurot kümneks aastaks, saab käsitada laenuna, mille brutotoetusekvivalent võrdub vähese tähtsusega abi ülemmääraga.
Selline hinnang põhineb komisjoni kogemustel ja võtab arvesse pärast komisjoni määruse (EL) nr 1407/2013 jõustumist toimunud inflatsiooni ja selle tõenäolisi muutusi käesoleva määruse kehtivusajal.
Kuivõrd ettevõtete puhul, kes võivad olla võimetud laenu tagasi maksma, on brutotoetusekvivalenti keeruline kindlaks määrata, ei peaks seda reeglit selliste ettevõtete suhtes kohaldama.
(17)
Kapitalisüstina antavat abi käsitatakse läbipaistva vähese tähtsusega abina vaid juhul, kui riigi kapitalisüsti kogusumma ei ületa vähese tähtsusega abi ülemmäära.
Abi, mida antakse vastavalt riskifinantseerimissuunistele riskifinantseerimismeetmena omakapitali- või kvaasiomakapitali investeeringu vormis, (15) võib pidada läbipaistvaks vähese tähtsusega abiks vaid juhul, kui asjaomase meetme raames antava kapitali summa ei ületa vähese tähtsusega abi ülemmäära.
(18)
Tagatistena, sealhulgas tagatiste kujul riskifinantseerimismeetmena antavat vähese tähtsusega abi tuleks käsitada läbipaistvana juhul, kui brutotoetusekvivalendi arvutamisel on aluseks võetud nn safe-harbour preemiad, mis on sätestatud vastavat tüüpi ettevõtjaid käsitlevas komisjoni teatises (16).
Selliste lühiajaliste tagatiste käsitlemise lihtsustamiseks, millega tagatakse kuni 80 % suhteliselt väikesest laenust, tuleks käesoleva määrusega ette näha selge eeskiri, mida on lihtne kohaldada ja milles võetakse arvesse nii tagatise aluseks oleva laenu suurust kui ka tagatise kestust.
Nimetatud eeskirja ei tuleks kohaldada juhul, kui tegemist on sellise tehingu tagamisega, mis ei ole laen, näiteks aktsiatehingute tagamine.
Kui: i) tagatis ei moodusta tagatud laenust üle 80 %; ii) tagatud summa ei ületa 2 062 500 eurot; ning iii) tagatise kestus ei ületa viit aastat, tuleks seda lugeda tagatiseks, mille brutotoetuse­ kvivalent ei ületa vähese tähtsusega abi ülemmäära.
Sama kehtib, kui: i) tagatis ei moodusta tagatud laenust üle 80 %, ii) tagatud summa ei ületa 1 031 250 eurot; ning iii) tagatise kehtivus ei ületa kümmet aastat.
Peale selle võivad liikmesriigid kasutada tagatise brutotoetusekvivalendi arvutamiseks metoodikat, millest on komisjonile teatatud mõne muu sel ajal riigiabi valdkonnas kehtinud komisjoni määruse alusel ja mille komisjon on heaks kiitnud vastavalt komisjoni teatisele garantiidena antava riigiabi kohta (17) või mõne seda asendava teatisega, tingimusel et heaks kiidetud metoodikas käsitletakse sõnaselgelt sellist liiki tagatisi ja nendega seotud tehinguid, mille suhtes kohaldatakse käesolevat määrust.
Kuivõrd ettevõtete puhul, kes võivad olla võimetud laenu tagasi maksma, on brutotoetusekvivalenti keeruline kindlaks määrata, ei peaks seda reeglit selliste ettevõtete suhtes kohaldama.
(19)
Kui vähese tähtsusega abi kava rakendatakse finantsvahendajate kaudu, tuleks tagada, et finantsvahendajad riigiabi ei saa.
Selleks saab näiteks nõuda riigigarantii saanud finantsvahendajatelt, et nad maksaksid turutingimustele vastavaid kindlustusmakseid või annaksid mis tahes eelised täielikult üle abi lõppsaajatele, ja järgida vahendajate tasandil täpselt vähese tähtsusega abi ülemmäära ning muid käesoleva määruse tingimusi.
(20)
Liikmesriigi esitatud teate alusel peaks komisjon uurima, kas meetme puhul, mis ei ole toetus, laen, tagatis, kapitalisüst ega omakapitali- või kvaasiomakapitali investeeringu vormis riskifinantseerimismeede, jääb brutotoetusekvivalent vähese tähtsusega abi ülemmäära piiresse, ning kas abimeetme suhtes võib seega kohaldada käesolevat määrust.
(15) Komisjoni teatis „Suunised riskifinantseerimisinvesteeringute edendamiseks antava riigiabi kohta“ (ELT C 508, 16.12.2021, lk 1).
(16) Näiteks komisjoni teatis EÜ asutamislepingu artiklite 87 ja 88 kohaldamise kohta garantiidena antava riigiabi suhtes (ELT C 155, 20.6.2008, lk 10).
(17) Sealsamas.